**Predkladacia správa**

Vláda Slovenskej republiky svojim uznesením č. 527 z 3. októbra 2012 k Informatívnej správe o vyhľadávaní a potieraní nelegálnej práce a nelegálneho zamestnávania za I. polrok 2012 uložila ministrovi práce sociálnych vecí a rodiny pripraviť informatívnu správu o vyhľadávaní a potieraní nelegálnej práce a nelegálneho zamestnávania za predchádzajúci rok a predložiť ju na rokovanie vlády.

Predkladaný materiál je spracovaný na základe poznatkov a podkladov orgánov inšpekcie práce, Ústredia práce sociálnych vecí a rodiny, Finančného riaditeľstva Slovenskej republiky a Prezídia Policajného zboru. Informatívna správa hodnotí výsledky kontrol nelegálnej práce a nelegálneho zamestnávania a obsahuje poznatky kontrolných orgánov príslušných na vykonávanie kontrol dodržiavania zákazu nelegálnej práce a nelegálneho zamestnávania.

Príloha k informácii obsahuje vybrané tabuľkové prehľady a medziročné porovnania.

Poznatky, ktoré sú obsahom správy, budú využité v ďalšej kontrolnej činnosti v oblasti odhaľovania nelegálnej práce a nelegálneho zamestnávania.

Materiál má informatívny a faktografický charakter a v súlade s čl. 10 ods. 6 Smernice na prípravu a predkladanie materiálov na rokovanie vlády Slovenskej republiky nebol zaslaný na medzirezortné pripomienkové konanie.